Абизе ккола, доб заманалда цохIо МахIмуд гуро Къуръан цIализе росабалъа росабалъе, гIалимзаби цIехон, хьвадулев вукIарав. Гьединаб пиша гIадатияблъун букIана тIолго дагъистаниязе. Амма гьезул киназулго гуро шагIирзаби рахъарал, киназулго гуро цIарал тIолго Дагъистаналъе машурлъарал. МахIмудил хIаталдаса араб адабияталдехун букIараб рокьи жиндирго шагIирлъ цебетIеялъе гIиллалъун ккана. ТIабигIияб пагьмуялъулги гIелмуялде гъорлъе ваккиялъул гIаламатлъунги тола дица МахIмудил кочIол художественияб бечелъи. Рокьи ккаралщиналги гIараб гIелму цIаларалщиналги жеги гьесул шагIирлъиялъул борхалъуде рахине кIвечIо, жидер рекIел асар кагътиде кочIодалъун босилин лъугьананиги, гьеб гьайбатаб асаралъе берцинал сипатал ралагьизе бокьаниги. Гьеб гурищ гIажаиблъи, гьелъулъ гурищ хIалкIолъи?!